Lone Møller (S), 2004-01-22:
I november 2000 indgik en række partier, herunder
Socialdemokratiet,
en aftale om modernisering og liberalisering af apotekervæsenet
Af aftalen fremgår det, at ministeriet efter forhandlinger med Danmarks Apotekerforening skal gennemføre nogle ændringer af udligningssystemet, således at tilskuddene til apoteker i områder, hvor der inden for en rimelig afstand er placeret et eller flere apoteker, nedtrappes for til sidst at forsvinde.
Det lovforslag, vi nu behandler, gennemfører en række ændringer, som vil smidiggøre og forbedre en række regler på apoteksområdet, så der kan skabes mulighed for at opnå en mere hensigtsmæssig apoteksstruktur i såvel byerne som på landet.
En anden del af lovforslaget præciserer reglerne om informationspligt for apotekerne, således at der nu skal informeres om prisen på apoteksforbeholdte håndkøbslægemidler.
For Socialdemokratiet har det altid været væsentligt at opretholde og sikre, at borgerne i både byerne og landområderne har adgang til et apotek eller andre steder, hvorfra der kan udleveres receptpligtig medicin, inden for en rimelig afstand.
Med lovforslaget vil det stadig være muligt.
Udligningssystemet har til formål at udligne apotekernes indtjeningsmuligheder, så det er muligt at opretholde apoteker i tyndt befolkede områder.
Udligningsordningen har imidlertid også fungeret i byer, hvor der er mere end ét apotek, og det har måske været knap så fornuftigt.
Der lægges nu, som det allerede er sagt, op til et afstandskriterium på 5 km, således at apoteker med en afstand på 5 km eller derunder til et andet apotek over en periode på 6 år skal have afviklet deres udligningstilskud.
Afviklingen af tilskuddene vil imidlertid komme til at betyde, at en række apoteker i byerne kan få en vanskelig situation, når tilskuddet bortfalder.
Nogle apoteker modtager i dag ganske betydelige tilskudsstørrelser, og derfor bliver der iværksat en række tiltag med henblik på at lette afviklingsperioden og tilpasse strukturen, ikke mindst muligheden for særlige tilskud til de apoteker i byerne, som bliver særlig hårdt ramt af bortfaldet af udligningsordningen, samt støtte til apoteker, der søger strukturmæssige tilpasninger.
Alt i alt indeholder forslaget fornuftige løsninger, men man kunne godt savne et samlet overblik over, hvordan den fremtidige apoteksstruktur kommer til at se ud.
Allerede i dag giver loven mulighed for at optimere og effektivisere lægemiddelfordelingen til gavn for borgerne, men Socialdemokratiet kunne godt ønske sig en mere proaktiv indsats i planlægningen fra ministeriets side, så man ikke først skal i gang med at løse et givent strukturproblem, når det opstår.
Man har ligesom sat et tog i gang uden helt at vide, hvor det kører hen.
Socialdemokratiet så også gerne, at der blev givet større kompetence til landets sygehusapoteker.
Af høringssvaret fra DSI fremgår det, at mange apoteker ikke har mulighed for at betjene mennesker med handicap, og i Socialdemokratiet er vi enige i, at mennesker med handicap skal have samme muligheder som alle andre for at deltage i samfundslivet på egen hånd, herunder at kunne købe deres medicin på apotekerne.
Den anden del af lovforslaget om informationspligten kan vi klart støtte.
Vi mener dog, at den også skal gælde ikkeapoteksforbeholdte håndkøbslægemidler, for det vil blive noget frygteligt rod, hvis apoteket f.eks. skal oplyse om prisen på 100 Pinex, men ikke på 10, fordi de kan fås i håndkøb.
Derfor må pligten gælde alle lægemidler.
Så kan man jo undres lidt over regeringens lempelse for tv-reklamer for håndkøbsmedicin.
Det kommer også til udtryk i høringssvaret fra Apotekerforeningen, og der er ingen tvivl om, at det er et meget stærkt middel til at opbygge et mærkevareområde.
Socialdemokraterne kan støtte intentionerne i forslaget og ser frem til et positivt udvalgsarbejde.